Ir-Regolament tal-Kunsill (KE) Nru 2803/2000
ta' l-14 ta' Diċembru 2000
li jiftaħ u jipprovdi għall-amministrazzjoni ta' kwoti awtonomi tat-tariffa tal-Komunità dwar ċerti prodotti tas-sajd
IL-KUNSILL TA' L-UNJONI EWROPEA
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 26 tiegħu,
Wara li kkunsidra l-proposta mill-Kummissjoni,
Billi:
(1) Il-Komunità tissupplixxi ċerti prodotti tas-sajd li presentement jiddependu fuq importazzjonijiet minn pajjiżi terzi. Huwa fl-interess tal-Komunità li tissospendi parzjalment jew totalment id-dazji doganali għall-prodotti in kwistjoni, fi kwoti tat-tariffa tal-Komunità ta' volum xieraq. Sabiex ma tipperikolax il-prospetti ta' żvilupp ta' dan il-prodott fil-Komunità u biex tassigura provvista adegwata li tissodisfa l-industriji utenti, tali kwoti għandhom jinfetħu, bl-applikazzjoni ta' dazji doganali varjabbli skond is-sensittività tal-prodotti varji fis-suq tal-Komunità.
(2) Aċċess ugwali u ininterrott għall-imsemmija kwoti għandu jkun assigurat għall-importaturi kollha fil-Komunità u r-rati stabbiliti għall-kwoti għandhom ikun applikati mingħajr interruzzjoni għall-importazzjonijiet kollha tal-prodotti konċernati fl-Istati Membri kollha sakemm il-kwoti jkunu ntużaw kollha.
(3) id-deċiżjoni dwar il-ftuħ tal-kwoti tat-tariffa awtonomi trid tittieħed mill-Komunità. Madankollu, sabiex tassigura effiċjenza ta' amministrazzjoni komuni ta' dawn il-kwoti, m'hemm ebda ostaklu li jkunu awtorizzati l-Istati Membri biex jiġbdu mill-ammont tal-kwota l-kwantità meħtieġa korrispondenti għall-importazzjonijiet attwali. Madankollu, dan il-metodu ta' amministrazzjoni jirrikjedi kooperazzjoni mill-qrib bejn l-Istati Membri u l-Kummissjoni u din ta' l-aħħar trid tkun partikolarment kapaċi li timmonitorja r-rata li fiha il-kwoti jintużaw u tinforma kif imiss lill-Istati Membri.
(4) Ir-Regolament tal-Kummissjoni (KEE) Nru 2454/93 tat-2 ta' Lulju 1993 li jistabbilixxi d-dispożizzjonijiet għall-implimentazzjoni tar-Regolament tal-Kunsill (KEE) Nru 2913/92 li jistabbilixxi l-Kodiċi Doganali tal-Komunità [1] ikkodifika r-regoli maniġerjali għall-kwoti tat-tariffa li għandhom jintużaw billi jsegwu l-ordni kronoloġiku tad-dati ta'aċċettazzjoni tad-dikjarazzjonijiet għar-rilaxx għaċ-ċirkolazzjoni ħielsa,
ADOTTA DAN IR-REGOLAMENT:
Artikolu 1
1. Id-dazji ta' importazzjoni fuq il-prodotti elenkati fl-Anness għandhom ikunu sospiżi fir-rati indikati għall-perjodi u sa l-ammonti hemm indikati.
2. Importazzjonijiet tal-prodotti in kwistjoni mgħandhomx ikunu koperti bil-kwoti msemmija fil-paragrafu 1 dment li l-valur doganali dikjarat ikun ta' lanqas daqsinsew għall-prezzijiet ta' referenza ffissati, jew li għandhom ikunu ffissati, skond l-Artikolu 29 tar-Regolament tal-Kunsill (KE) Nru 104/2000 tas-17 ta' Diċembru 1999 dwar l-organizzazzjoni komuni tas-suq fil-prodotti tas-sajd u l-akwakultura [2].
Artikolu 2
Il-kwoti tat-tariffa msemmija fl-Artikolu 1 għandhom ikunu amministrati mill-Kummissjoni skond l-Artikoli 308a sa 308c tar-Regolament (KEE) Nru 2454/93.
Artikolu 3
L-Istati Membri u l-Kummissjoni għandhom jikkoperaw mill-qrib biex jassiguraw li jkun imħares dan ir-Regolament.
Artikolu 4
Dan ir-Regolament għandu jidħol fis-seħħ fil-jum ta' wara mill-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan għandu japplika mill-1 ta' Jannar 2001.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fl-14 ta' Diċembru 2000.